b'\n_START_ARTICLE_\nBrahui\n_START_PARAGRAPH_\nBrahui er et dravidisk spr\xc3\xa5k som brukes i vestlige og s\xc3\xb8rlige og sentrale Pakistan, noen grenseomr\xc3\xa5der i Afghanistan, Iran og Turkmenistan. De viktigste omr\xc3\xa5dene hvor brahui blir snakket er i vest og s\xc3\xb8r i sentrale Pakistan, rundt byene Kalat og Quetta. Det er det eneste dravidiske spr\xc3\xa5k som har et kjerneomr\xc3\xa5de utenfor S\xc3\xb8r-India eller Sri Lanka. P\xc3\xa5 begynnelsen av 2000-tallet hadde spr\xc3\xa5ket over to millioner brukere._NEWLINE_Spr\xc3\xa5ket blir snakket av brahuifolket. Disse har v\xc3\xa6rt isolerte fra andre dravidisktalende gjennom flere hundre \xc3\xa5r, og har opplevd stor p\xc3\xa5virkning fra andre kulturer. Som resultat har spr\xc3\xa5ket mange l\xc3\xa5nord fra balutsji, sindhi og persisk. Mange som snakker brahui er flerspr\xc3\xa5klige, og en god del som tidligere snakket brahui har g\xc3\xa5tt over til \xc3\xa5 snakke balutsji eller persisk._NEWLINE_Brahui kan skrives med persisk-arabisk skrift, i nyere tid ogs\xc3\xa5 med latinske bokstaver, men sv\xc3\xa6rt f\xc3\xa5 brahuitalerere er lesekyndige, og under 1\xc2\xa0% av dem kan skrive brahui.\n_START_SECTION_\nTruet\n_START_PARAGRAPH_\nI henhold til en rapport fra 2009 fra UNESCO er brahui et av 27 spr\xc3\xa5k i Pakistan som er truet av utryddelse. Det er klassifisert som \xc2\xabutrygt\xc2\xbb, det siste niv\xc3\xa5et av truete spr\xc3\xa5k ut fra fem niv\xc3\xa5er av bekymring.'